Imtella' April 2, 2021 Rapport: Fiorella Pace Filmat: Ray Caruana Il-kurċifiss fil-kappella tar-relikwi ġewwa l-Katidral tal-Imdina mhux biss għandu warajh rakkont storiku imma wkoll ta' devozzjoni. Il-kurċifiss kien rigal tal-Isqof Balaguer de Camarasa fl-1648 u mill-atti notarili ta' Gianluca Mamo jidher li l-Isqof Balaguer kien ta wkoll żewġ mitri u żewġ ċrieket fl-għotja tiegħu. Il-kuratur tal-Mużew tal-Katidral tal-Imdina, ir-Reverendu Dr Edgar Vella, spjega ma' TVM kif dan il-kurċifiss għandu storja marbuta mal-era meta n-Nofsinhar tal-Ewropa kienet milquta mill-ġuħ b'mod partikolari Napli, Sqallija u anke Malta magħrufa bħala 'la grande carestia'. Minħabba dan iż-żmien ta' ġuħ kbir, f'Mejju tal-istess sena li fih ingħata bħala rigal, saret velja ta' talb b'dan il-kurċifiss. Il-kurċifiss hu xogħol l-iskultur Sqalli Fra Innocenzo da Petralia li twieled Palermo fl-1592 u miet propju fl-istess sena li fiha wasal dan il-kurċifiss Malta fl-1648. Dun Edgar spjega li dan il-kurċifiss jiġbed id-devozzjoni ta' bosta nies fosthom San Ġorġ Preca li kien jitlob regolarment quddiemu qabel ma waqqaf is-Soċjeta' tad-Duttrina tal-Mużew. L-istoriku tal-arti Dr Sandro Debono qal li dan il-kurċifiss hu rikonoxxut kemm bħala opra tal-arti u wkoll espressjoni ta' meditazzjoni. Huwa spjega kif dan il-kurċifiss u l-ġrajja tiegħu hi tipika tal-użu tal-kurċifiss ta' ċertu daqs fl-istorja tal-arti f'Malta. Bħala tipoloġija l-kurċifiss jibda fuq l-artal maġġur, iktar tard tmexxa fuq artal u bi żmien sar parti minn rakkont. L-istoriku tal-arti żied li l-mod kif inhu esebit illum huwa mnebbah minn grupp ta' kurċifissi li kien ingħata lill-Knisja Konventwali tal-Ordni ta' San Ġwann.